‘Lig my kind uit hierdie storm,’ bid Marno se maKlein Marno Muller het op die glyplank gegly toe die toutjies van sy baadjie iewers vasgehaak en hom gewurg het. (Foto: Verskaf) Marno Muller (5), die Oos-Randse seuntjie wat sowat ŉ week gelede op ŉ glyplank by sy kleuterskool aan die toutjies van sy baadjie gewurg het, het Vrydag ŉ terugslag beleef toe sy regterlong platgeval het. Sy ma, Helga, het Saterdag in twee afsonderlike video’s op haar Facebook-blad gesê dat haar seuntjie nou op sy maag in die intensiewesorgeenheid van die Netcare Garden City-hospitaal lê waar hy sedert die fratsongeluk behandel word. Dié terugslag kom nadat die seuntjie vroeër die week sy hande en voete begin beweeg het. Hy het egter later hoë koors weens infeksie op een van sy longe ontwikkel en sy toestand het teen Vrydagaand drasties versleg. “Ons het ŉ baie moeilike, emosionele nag gehad. Dokters het lank gesukkel om hom onder beheer te kry en in ŉ posisie waar hulle suurstof kan toedien. Hy kry tans gevorderde lewensondersteuning. “Hy was deur die aand stabiel. Daar was nie verdere terugslae en verandering nie.” ŉ Emosionele Helga sê in dié video’s dis vir haar “bitter, bitter moeilik”. Helga Muller by haar seuntjie, Marno, in die hospitaal. (Foto: Verskaf) “Ek bid dat die Here my kind soos ŉ lugballon uit hierdie storm sal lig en optel. Dat Hy asem in hom sal blaas en sy longe sal lig.” Marno se tannie, Nadia Minnie, het Saterdag aan Maroela Media gesê “Marno baklei”. “Daar is hoop, daar is lewe.” Volgens Minnie beplan dokters om Marno nog vir drie dae onder volle verdowing en op 100% suurstof hou. Hy kry ook bloedoortappings om sy liggaam te versterk. “Dit sal hom help met suurstof om daai longetjie te lig. Ons het almal gisteraand so groot geskrik. Ons het regtig die ergste verwag, maar weet jy wat, daai kleine lyfie baklei. “Ons bly hoop en ons bid.” Die familie en verskeie weldoeners is intussen steeds met geldinsamelingsinisiatiewe besig om Marno se peperduur mediese koste te help dek. Die familie het geen idee hoe lank hy nog in die hospitaal sal wees nie. Die publiek word egter versoek om waaksaam te wees oor waar hulle geld inbetaal. Volgens Helga is daar slegs drie bankrekeninge waarin dié geld inbetaal moet word, naamlik die liefdadigheidsorganisasie Hemelse Pêrels NOC, Angels who Care NPC (wat deur Minnie bedryf word) en die hospitaal se rekening. Vir bankbesonderhede en meer inligting oor die onderskeie inisiatiewe kan Minnie by 078 249 1971 gekontak word.